I nova generacija hrvatskih osmaša koji pohađaju vjeronauk učit će da se 'bez Boga i protiv Boga ne odgaja plemenite ljude, a vrlo često se odgaja takve koji su stvorili Oświęcim'. Spomenuti grad u Poljskoj, inače, najpoznatiji je po koncentracijskom logoru Auschwitzu, što je ujedno i ime tog mjesta na njemačkom jeziku. Grad danas živi od kemijske industrije i logoraškog turizma, a u hrvatskom školskom udžbeniku služi da bi prikazao ateiste u kontekstu čistog zla, onakvog kakvo se danas u medijima najčešće veže uz Islamsku državu

MZOS pod ravnanjem tadašnjeg ministra Vedrana Mornara najavilo je pak da će, sa svoje strane, u suradnji s crkvenim institucijama razmotriti navode iz pritužbi građana i dogovoriti eventualne izmjene u udžbeniku kako bi se 'uklonili svi nesporazumi i eventualne manipulacije koje dovode do tumačenja da se kroz izborni program vjeronauka u osnovnoj školi promovira netolerancija i stvara osjećaj povrijeđenosti kod dijela učenika i roditelja'.

Dvije godine kasnije, učenicima se i dalje servira isti sadržaj . Na pitanje tportala je li MZOS u međuvremenu uopće razmotrio pritužbe i s kojim zaključcima, iz Ministarstva zasad ne odgovaraju . Ivana Milas Klarić pak otkriva da je Ured pravobraniteljice za djecu potkraj 2014. obaviješten da je MZOS poduzeo 'odgovarajuće korake da se to pitanje razjasni' . No problem nije bio razriješen ni godinu dana kasnije, pa je Ured pravobraniteljice početkom prošle školske godine ponovno je zatražio izvješće ministarstva o tome što je poduzeto.

U prosincu im je MZOS proslijedio mišljenje HBK-a koji, naravno, nije našao ništa sporno u sadržaju udžbenika , pravdajući to filozofsko-religijskim naukom . A jesu li ovlasti pravobraniteljice u ovom slučaju iscprljene preporukom te kojim se mehanizmima u konačnici može osigurati primjeren sadržaj udžbenika?

'Nažalost, Ministarstvo u tom udžbeniku nije prepoznalo kršenje Ustava, zakona i međunarodnih ugovora koji obvezuju Republiku Hrvatsku, a ni pokazalo volju da korigiranjem sadržaja udžbenika spriječi nesporazume i tumačenja koji mogu voditi neravnopravnom tretmanu i diskriminaciji djece. Očito ćemo na to morati upozoriti i ove godine', ustvrdila je pravobraniteljica Milas Klarić.

Višnja Ljubičić, pravobraniteljica za ravnopravnost spolova, uputila je dopis o spornim ilustracijama u udžbeniku glazbene kulture MZOS-u i nakladniku Alfi d. d., a zakonski rok za njihov odgovor 30 dana od dana primitka podneska. Temeljem Zakona o udžbenicima, pravobraniteljica Ljubičić do sada je u dva navrata od MZOS-a tražila povlačenje udžbenika iz uporabe. Prvi put to je bilo 2013., vezano za udžbenik Etika 4 autorice Vesne Šipuš , zbog diskriminirajućih sadržaja po više osnova, nakon čega je udžbenik povučen iz uporabe, a drugi put dopisom od 8. kolovoza 2016. vezano za udžbenik i radnu bilježnicu za engleski jezik ' Smileys 2' zbog promicanja rodnih stereotipa.

'Naime, pravobraniteljica je utvrdila da se u tom udžbeniku i radnoj bilježnici kroz likovno-grafičko prikazivanje raspodjele kućanskih poslova između žena i muškaraca u obitelji perpetuira stereotip o ženi kao kućanici koja brine o poslovima čije obavljanje se tradicionalno pripisuje ženama i vezano je uz kuhinju, dok muškarac uopće ne sudjeluje u obavljanju istih, već se za to vrijeme uglavnom odmara. Osim toga, pravobraniteljica je također utvrdila da se u tom udžbeniku i radnoj bilježnici kroz priču 'Blonde Carrie and Brunette Carrie – A story from Belgium' promiče stereotip o fizičkoj ljepoti kao mjerilu vrijednosti djevojčica. Odgovor MZOS-a još nismo zaprimili', objasnili su za tportal iz Ureda pravobraniteljice za ravnopravnost spolova.